Is-sejba ta' fdalijiet minn żmien il-Feniċi tibdel il-pjani għal Tas-Silġ
Imtella' Awwissu 11, 2020 - Aġġornata 12 Ta' Awwissu, 2020 11:51am Is-sejba ta' fdalijiet ta' nagħaġ u mogħoż li jmorru lura għal żmien il-Feniċi wasslet biex Heritage Malta twaqqaf ħesrem proġett li kienet se twettaq f'Tas-Silġ f'Marsaxlokk. L-Aġenzija kienet se tibni ċentru ġdid għall-viżitaturi minflok fdalijiet ta' razzett antik. Is-sejba li saret waqt l-iskavar titfa' aktar dawl fuq l-użanzi u d-drawwiet tal-Feniċi f'Malta. L-arkeologu David Cardona spjega li r-razzett, li kien diġà mġarraf, ma twaqqax kif ġieb u laħaq iżda l-ewwel sar mudell 3D tiegħu wara kollaborazzjoni bejn Heritage Malta u l-proġett SintegraM, biex il-pubbliku jkollu idea ta' kif kien fl-imgħoddi. "Ir-razzett minflok ġie rranġat, fil-fatt inħatt, ħlief għal kamra waħda biex b'hekk il-fdalijiet ta' taħt dan ir-razzett setgħu jinkixfu iktar aħjar u jinftehmu iktar aħjar." Waqt l-iskavar taħt ir-razzett, li qed isir b'kollaborazzjoni mal-Università ta' Malta, diġà nstabu fdalijiet li jinkludu għadam tal-annimali, fosthom ta' nagħaġ u mogħoż li l-Feniċi kienu joffru lill-allat. "L-annimali li probabbilment kienu jiġu ssagrifikati, u jinqatlu wkoll skont ir-ritwal, kif ukoll jissajru u jiġu ppreparati fuq is-sit, u parzjalment jiġu offruti lill-allat," spjegat Dr Maxine Anastasi, arkeologa fl-Università ta' Malta. L-arkeologi sostnew li Tas-Silġ għandu storja twila li tmur sa żmien in-Neolitiċi. It-tempju baqa' jintuża mill-Feniċi u wara, il-Biżantini biddluh biex jaduraw lill-allat tagħhom sakemm imbagħad ġew ir-Rumani. "Dan it-tempju baqa' jintuża anki sa żmien ir-Rumani u kien famuż u importanti għall-baħħara fil-Mediterran tant importanti li jissemma minn Ċiċerun fis-Senat Ruman" kompla jgħid l-arkeologu Cardona. Hu maħsub li Tas-Silġ beda jinbena 3,000 sena Qabel Kristu.